Predkladacia správa

MZV SR predkladá „Návrh na vyslovenie predbežného súhlasu s anglickou verziou Zmluvy o pristúpení SR k EÚ„ v súvislosti s nutnosťou vypracovať včas slovenské znenie Zmluvy o pristúpení SR k EÚ, ktorá má byť podpísaná 16. apríla 2003. 

Predkladaná anglická verzia návrhu Zmluvy zachytáva stav prípravy Zmluvy k 31. 1. 2003.  Dňa 5. 2. 2003 bola Zmluva schválená členskými štátmi na úrovni COREPER a následne 10.  2. 2003 bol návrh Zmluvy postúpený jednotlivým pristupujúcim krajinám na vyjadrenie predbežného oficiálneho stanoviska. V priebehu 10. – 11. 2. 2003 sa v spolupráci so zainteresovanými orgánmi štátnej správy uskutočnilo plošné pripomienkové konanie predmetného návrhu Zmluvy. Toto záverečné pripomienkovanie konsolidovanej anglickej verzie nadväzuje na takmer ročný proces parciálneho pripomienkovania textu Zmluvy podľa jednotlivých negociačných kapitol, ktoré prebiehalo prostredníctvom tzv. technických adaptácií. Grécke predsedníctvo EÚ vyzvalo pristupujúce krajiny vyjadriť svoje oficiálne stanovisko k anglickej verzii Zmluvy do 13. 2. 2003.

Celý dokument Zmluvy o pristúpení pozostáva zo Zmluvy o pristúpení (preambula, zoznam splnomocnených zástupcov, články 1 až 3 Zmluvy) a samotného Aktu pristúpenia, na ktorý nadväzujú prílohy týkajúce sa konkrétnych vynegociovaných prechodných ustanovení a technických adaptácií. Ide o obsažný dokument o počte 4 856 strán. (verzia z 31. 1. 2003).

Napriek skutočnosti, že príprava Zmluvy prebiehala pod značným časovým tlakom a nevyhla sa ani určitým formálnym, ako aj obsahovým problémom na obidvoch stranách, text Zmluvy o pristúpení odráža výsledky dosiahnuté v procese prístupových rokovaní. 

MZV SR odporúča v tomto štádiu vysloviť predbežný súhlas s navrhovaným znením anglickej verzie Zmluvy, ktorá bude nosným základom pre preklad do ostatných 19 oficiálnych jazykov budúcej EÚ 25 členov.